section_heading: Povijest
paragraph_text: Godine 1920. pobijedila je u subotičkom okrugu, gdje je dobila relativno najviše glasova (ispred KPJ, Radikalne stranke, Zemljodilske stranke i Hrv. pučke stranke) i dala trojicu zastupnika: Blaška Rajića, Vranju Sudarevića i Stipana Vojnića Tunića, a iz somborskoga okruga (gdje je bila iza radikala, podjednako sa socijalistima, a ispred Demokratske stranke i KPJ) dala je zastupnika Ivana Evetovića. 1923. godine na parlamentarnim izborima dala je trojicu zastupnika: Ivana Evetovića, Blaška Rajića i Vranju Sudarevića. Kada je 1923. godine umro Ivan Evetović, zamijenio ga je na njegovome mjestu u Narodnoj skupštini Antun Bošnjak, a kad je 1924. godine umro Vranje Sudarević, kao njegov zamjenik za zastupnika došao je Miško Prćić.[http://hrcak.srce.hr/file/12713 Časopis za suvremenu povijest God. 38., br. 3., 779.-793. (2006.)] Mario Bara: Somborska deklaracija i njezino značenje za bačke Hrvate, str. 780.-781. Te 1924. godine BŠS dala je potporanj srpanjskoj vladi Demokratske stranke Ljube Davidovića. Sporazumom su bačko-baranjski Hrvati trebali dobiti "gradonačelničke položaje u Subotici i Somboru, kotarska predstojništva u Topoli, Somboru, Apatinu, Odžacima, Batini i Dardi te bilježničke položaje u 33 općine u Bačkoj i Baranji". Budući da je ta vlada brzo pala, sporazum se nikad nije stigao realizirati.